8 vas ná klopjagte op dwelmlaboratoriumsSewe verdagtes is op die kleinhoewe in Middelburg in hegtenis geneem. (Foto: Verskaf) Die polisie het vanoggend in samewerking met die Valke op twee beweerde dwelmlaboratoriums, onderskeidelik in Mpumalanga en Gauteng, toegeslaan. Brig. Vishnu Naidoo, woordvoerder van die polisie, het gesê twee onderskeie spanne het as deel van ’n intelligensiegedrewe, multidissiplinêr geïntegreerde operasie gelyktydig op ’n kleinhoewe buite Breyten en ’n huis in Soweto toegeslaan waar Mandrax na bewering vervaardig is. Een verdagte is in die huis in Diepkloof, Soweto, in hegtenis geneem nadat dit duidelik geword het dat dié huis as stoorfasiliteit vir chemikalieë, vir die vervaardiging van dwelms, gebruik word. In Breyten is sewe verdagtes in hegtenis geneem vir die bestuur van ’n dwelmlaboratorium op die kleinhoewe. Daar word na bewering Mandrax by die laboratorium vervaardig. (Foto: Verskaf) Kapt. Lloyd Ramovha, woordvoerder van die Valke, het in ’n verklaring gesê die owerhede was teen vanmiddag nog op die onderskeie tonele doenig. Die waarde van die dwelms en toerusting waarop daar in die klopjagte beslag gelê is, moet ook nog bepaal word. Genl. Khehla John Sitole, nasionale polisiekommissaris, het intussen die operasie as ’n massiewe deurbraak in die geveg teen dwelmmisbruik bestempel. Hy het gesê die probleem van dwelmvervaardiging en -verspreiding in Suid-Afrika word met elke klopjag op ’n dwelmlaboratorium stelselmatig opgelos.